Ruotsissa turvallisuusviranomaiset ovat alkaneet selvittää mahdollista terroriuhkaa.

Expressen-lehden lähteiden mukaan Ruotsin turvallisuuspoliisi Säpo on saanut Irakin turvallisuusviranomaisilta tietoja maahan kohdistuvasta terroriuhasta.

Lehden mukaan maahan olisi saapunut seitsemästä kahdeksaan Isis-terroristia, jotka suunnittelevat toteuttavansa terrori-iskuja Tukholmassa sijaitseviin siviilikohteisiin.

Poliisin valmiusosaston ja Säpon kerrotaan tehostaneen valmiustasoaan tietojen johdosta.

– Voin vahvistaa, että työskentelemme intensiivisesti arvioidaksemme meille tulleita tietoja, kertoo Simon Bynert Säpon lehdistöosastolta Expressenille.

Säpon edustajien kerrotaan matkustaneen jo maanantaina Irakiin tarkoituksenaan hankkia lisää tietoja mahdollisesta terroriuhasta.

– Säpo suhtautuu tietoihin äärimmäisen vakavasti. Tämän tyyppiset tiedot eivät ole tavallisia, nimettömänä esiintyvä lähde kertoo Expressenille.

Sisäministeri: Jätämme kommentoimisen Säpolle

Lehden tietojen mukaan uhka koskee tällä hetkellä nimenomaan Tukholmaa, eikä muita Ruotsin alueita.

Bynert ei kommentoi tarkemmin, minkälaisiin toimiin Säpo on ryhtynyt mahdollisen terroriuhan johdosta. Hän ei myöskään kommentoi sitä, onko kansalaisilla syytä huoleen, mutta kehottaa ihmisiä seuraamaan poliisin mahdollisesti antamia ohjeita.

Säpo ei kerro suoraan, liittyvätkö saadut tiedot Tukholmaa koskevaan terroriuhkaan tai mistä ne ovat lähtöisin. Turvallisuuspoliisi ei myöskään ole kertonut sitä, epäilläänkö asiaan liittyen tiettyjä henkilöitä tai onko joku asetettu syytteeseen poissaolevana.

– Jätämme tämän asian kommentoimisen kokonaan Säpon tehtäväksi, sanoo Expressenin tavoittama sisäministeri Anders Ygeman tiedottajansa välityksellä.